|  |
| --- |
| Til de institutioner, organisationer og andre,  der fremgår af vedlagte høringsliste |

# Høring over udkast til Bekendtgørelse om kystvandråd

Miljøministeriet sender hermed udkast til bekendtgørelse om kystvandråd for kystvande, oprettelse af kystvandråd og samarbejde mellem kommunalbestyrelser og kystvandråd om udarbejdelse af forslag til indsatsprogrammers supplerende foranstaltninger for kystvande (Bekendtgørelse om kystvandråd) i høring frem til den 7. oktober 2022.

Udkastet til bekendtgørelse er en del af et samlet høringsmateriale, der skal udmønte initiativet for lokalt funderede analyser af påvirkninger af og indsatser i kystvande i Aftale om grøn omstilling af dansk landbrug (oktober 2021): <https://fm.dk/media/25215/aftale-om-groen-omstilling-af-dansk-landbrug.pdf>

Det samlede materiale omfatter:

* Guide til ansøgning om nedsættelse af kystvandråd i 2022-2023
* Ansøgningsskema til nedsættelse af kystvandråd i 2022-2023
* Vejledning til kystvandrådsarbejdet 2022-2023

Udkastet til bekendtgørelse indeholder regler om:

* Udpegning af de kommunalbestyrelser, der, i partnerskab med relevante lokale interessenter, skal udarbejde forslag til indsatsprogrammers supplerende foranstaltninger for kystvande
* Etablering af de kystvandråd, der skal bistå kommunalbestyrelserne i dette arbejde
* Ansøgning om, meddelelse af tilsagn til og udbetaling af tilskud til arbejdet med kystvandrådene.

**Miljømæssige konsekvenser**Bekendtgørelsen har ikke i sig selv miljømæssige konsekvenser.

Miljørapporten for vandområdeplanerne 2021-2027, som var været sendt i offentlig høring fra 22. december 2021 til 22. juni 2022 er dækkende for denne bekendtgørelse, idet den alene pålægger kystvandrådene at udarbejde alternative scenarier for forslag til indsatsprogrammer. Såfremt disse vurderes egnede til at sikre målopfyldelse vil de implementeres i forbindelse med genbesøget af vandområdeplanerne og yderligere miljøvurderes i forbindelse med en høring af et justeret indsatsprogram.

**Erhvervsøkonomiske og administrative konsekvenser**Miljøministeriet har vurderet, at der ikke vil være hverken erhvervsøkonomiske eller administrative konsekvenser af bekendtgørelsen.

**Agil erhvervsrettet regulering**Miljøministeriet vurderer, at principperne for agil erhvervsrettet regulering ikke er relevante for udkastet til bekendtgørelsen.

**Forholdet til EU-retten**  
Bekendtgørelsen fastsætter nationale regler, som ikke udgør implementering af EU-lovgivning.

Vandrammedirektivet (2000/60/EF) har et mål om, at alle overfladevandområder og  
grundvandsforekomster i EU som udgangspunkt opnår ’god tilstand’. Efter direktivet skal der fastsættes konkrete miljømål for afgrænsede vandløb, søer, den kystnære del af havet og for grundvandsforekomster, og indsatsprogrammer, der kan sikre, at de fastsatte miljømål nås. Miljømål og indsatsprogrammer skal evalueres og om nødvendigt revideres hvert sjette år.

Vandrammedirektivet er allerede gennemført ved lov om vandplanlægning, jf. lov nr. 126 af 26. januar 2017 og seks bekendtgørelser, udstedet i medfør af loven. Udkast til ændringer af disse seks bekendtgørelser er udarbejdet som led i fastlæggelse af miljømål og indsatsprogrammer for 3.de vandplanperiode 2021-27 og har været i høring i perioden 22. december 2021 - 22. juni 2022.

Dette udkast til bekendtgørelse vil indebære en supplering af den oven for beskrevne gennemførelse af vandrammedirektivet, særligt for så vidt angår direktivets artikel 14 om inddragelse af interessenter og offentlighed i fastsættelse af miljømål og indsatsprogrammer. Det er ikke en direktivpligtig supplering.

**Fremsendelse af høringssvar**Udkast til bekendtgørelse om kystvandråd og det øvrige oven for listede materiale er offentlig høring fra den 22. august 2022 til den 7. oktober 2022 via Høringsportalen, [www.hoeringsportalen.dk](http://www.hoeringsportalen.dk)

Derudover er link til Høringsportalen og høringsværktøjet sendt til de organisationer, myndigheder m.v., der er anført på vedlagte høringsliste.

Høringssvar bedes sendt senest den 7. oktober 2022 til [kystvandraad@mst.dk](mailto:kystvandraad@mst.dk).

Miljøministeriet gør opmærksom på, at der ved fremsendelse af høringssvar samtidigt gives samtykke til offentliggørelse af høringssvaret, herunder afsenders navn og mailadresse.

Med venlig hilsen

Peter Østergård Have

Kontorchef

Miljøministeriet